Izvor: AFP

Američki odvjetnik John B. Quinn (64) prošle godine bio je na proputovanju Zagrebom sa svojom obitelji, a kao što to svakodnevno čini 400-tinjak inozemnih turista u hrvatskoj metropoli, posjetio je Muzej prekinutih veza na Gornjem gradu.

Poslovnom čovjeku, suosnivaču jedne od najprofitabilnijih i najmoćnijih odvjetničkih tvrtki, Quinn Emanuel Urquhart & Sullivan iz Los Angelesa, koja zapošljava 700 odvjetnika širom svijeta, bilo je dovoljno nekoliko dana da prelomi odluku. Fasciniran konceptom Muzeja prekinutih veza, koji daje priliku svakome da prebrodi emocionalni slom na kreativan način, odlučio je franšizu tog muzeja preseliti u Los Angeles.

VEZANE VIJESTI Britanska hit senzacija Barns Courtney na INmusicu!

Muzej prekinutih veza u Los Angelesu prva je franšiza projekta koji su započeli Olinka Vištica i Dražen Grubišić, a prema Quinnovim riječima, u otvaranje je dosad uložio preko milijun dolara te se nada da će uskoro postati samoodrživ.

Otvaranje za VIP goste održano je 3. lipnja, a od 4. lipnja Muzej otvara svoja vrata posjetiteljima Hollywooda. Rasprostire se na preko tisuću kvadrata, a trenutačno je izloženo 300-tinjak doniranih predmeta. Prema Quinnovim riječima, to je prilika posjetiteljima iz cijelog svijeta da na jednom mjestu osjete emocije i sjećanja drugih. ‘Iz ovog doznajemo koliko su različiti ljudi i njihovi odnosi, ali i koliko smo spremni dijeliti kad dođe do prekida. Ne mogu zamisliti bolji grad od LA-a koji, kao i ljubav sama, ujedinjuje divlje snove i ista takva razočaranja.’

U Los Angelesu trenutačno borave i zagrebački suvlasnici i idejni pokretači Muzeja prekinutih veza Vištica i Grubišić.

‘Ova godina je za Muzej, za naš mali, ali sposoban i pametan tim godina za pamćenje. Iako smo još u proljeće prošle godine započeli pregovore o ustupanju licence američkom odvjetniku i kolekcionaru Johnu B. Quinnu, tek sam neki dan, kad sam se prošetala do nove lokacije na Hollywood Boulevardu i pročitala natpis Museum of Broken Relationships, shvatila što smo zapravo napravili. Rezultat je to desetogodišnjeg truda, ulaganja, znanja, rizika i upornosti. Činjenica da se ovaj uspjeh događa u trenutku kada su u Hrvatskoj ugroženi temelji opstanka kulture, kada se negira njeno bogatstvo, snaga različitosti i ogroman potencijal kao čimbenika ekonomskog razvoja, govori sama za sebe. Vrata Muzeja prekinutih veza danas će biti otvorena u Los Angelesu, Zagrebu, u Helsinkiju, na otoku Jeju u Južnoj Koreji. Sretna sam, uzbuđena i ponosna’, rekla je Olinka Vištica za tportal.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.